J. Jasovský, poslanec: (2001-10-24):
Chcem ale vysloviť ľútosť nad fungovaním politických strán na Slovensku. V tomto parlamente zabudli toľkých špičkových odborníkov a vo vláde sedia práve tí, ktorým sa nedarí a ktorým to akosi nejde. Myslím si, že tu malo dôjsť k nejakej výmene. Škoda tých špičkových nechávať tu posedávať v parlamente, driemať. Radšej mohli pracovať vo vláde. Veď ako to vyzerá dnes na Slovensku? Národ chudobnie. Každá 10. rodina podľa oficiálnych štatistík žije v hlbokej chudobe. Slovenská koruna včera dosiahla svoje historické minimum vo vzťahu k českej korune. Včera ratovali slovenskú korunu londýnske banky, ktoré investovali, ktovie za čo, do slovenskej koruny. Euro včera dosiahlo historickú úroveň vo vzťahu k slovenskej korune a my sa tu hrajkáme na zastavenie jadrovej elektrárne. Viete, zaujímalo by ma, keby ste mohli preukázať v tomto parlamente, ako to vlastne bude vyzerať v budúcnosti s cenami elektrickej energie, ktorú na Slovensko budeme dovážať. Zaujímalo by ma ako sa cena elektrickej energie premietne znovu do ďalšieho schudobnievania Slovenska, tak ako tomu je dnes na Slovensku. Viete, otázka je aj v ďalšom, ako riadite tento štát, keby sme hovorili napr. o otázkach deblokácií a hovorili by sme o tom, že za každú korunu sme doviezli 80 halierov a vy sa dnes hráte – okolo 28 halierov a k tomu ešte 6 halierov províziu. Keď porovnáme len tieto údaje, dochádzame k tomu, že naozaj s týmto Slovenskom je to nie najlepšie. A pokiaľ pani poslankyňa  Podhradská hovorila o otázkach ekológie, tu by som upozornil napr. na Francúzsko, ktoré vyrába absolútnu väčšinu, možno viac ako 90 % svojej elektrickej energie v jadrových elektrárniach. Tam nie sú zelení a nie sú ekológovia? Asi sú. I. Presperín, podpredseda NR SR: Pán poslanec Kalman má slovo. J. Kalman, poslanec: Ďakujem pekne. Kolegyne, kolegovia, parlament permanentne stráca dôveru medzi občanmi Slovenskej republiky, a to aj preto, že často na úkor odborných vecí politikárčime a presadzujeme iné skupinové záujmy ako odborné. Aj tento moment prerokovania je klasickým príkladom tejto skutočnosti. Aj preto,  pretože sa necítim odborníkom, som nepovažoval za potrebné doteraz vystúpiť, ale nedalo mi, aby som to predsa len neporovnal na základe toho, čo povedal pán poslanec v súvislosti s hodnotením Slovenska a našimi tendenciami do Európskej únie.  Budem vychádzať z logického myslenia. Ak vás, pán poslanec, a ostatných tých, ktorí tomu nechcete veriť, nepresvedčila skutočnosť, že vyše 20 odborných medzinárodných inšpekcií skonštatovalo, že s blokmi, o ktorých hovoríme, je to v poriadku, neviem, čo iné vás má presvedčiť. Ak neveríte skutočnosti alebo nechcete brať na zreteľ, že vo svete existuje vyše 200 jadrových blokov, a z hľadiska bezpečnosti je zostavená tabuľka, a tieto naše, o ktorých hovoríme, sú v prvej polovici, to znamená, že minimálne ďalších 100 je horších na tom ako Jaslovské Bohunice, tak neviem, o čom hovoríme. Nepočul som ani tu, ani včera v správe, ale ani pri rokovaniach v rámci Európskej únie, pretože tento problém sa ťahá už aj z predchádzajúcej vlády, jasný argument, prečo sa to má odstaviť. Každý jeden argument aj v Európskej únii bol v tom čase našimi odborníkmi vyvrátený. A môžem vám povedať, že argumenty našich odborníkov v tom čase neboli ani politicky, ani odborne v štruktúrach Európskej únie nikdy vyvrátené. Jednoznačne je to len politický problém. Je to možno aj problém toho, že nedokážeme vyjednávať rovnocenne, možno tak ako Bulhari, ktorí majú horšie jadrové elektrárne a dokázali vyjednať lepšie podmienky pre svoju krajinu aj z hľadiska financií, aj z hľadiska času ako Slovenská republika. Nerobme kolenačkovú politiku. I. Presperín, podpredseda NR SR: Pani poslankyňa Tóthová.